Copyright © Jorge Boronat

All rights reserved.

Z anglického originálu: iPray with the Gospel

Vydal © Zachej.sk, 2025

Grafika © Lýdia Valter

Preklad © Pavol Petrík

Jazyková korektúra: Michaela Gočalová

Evanjeliové texty sú použité z Lekcionárov I. – IV. so súhlasom Liturgickej komisie Konferencie biskupov Slovenska, prot. č. 2383/2025 vydaný v Rožňave 3. septembra 2025.

Súradnice evanjelií sú uvedené podľa liturgického kalendára, avšak samotné texty evanjelií sú autorom krátené.

ISBN 978-80-8211-827-1 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Séria iPray pozostáva zo siedmich zväzkov:

iPray 1:

Adventné a Vianočné obdobie

iPray 2:

Cezročné obdobie 1. - 8. týždeň

iPray 3:

Pôstne obdobie

iPray 4:

Veľkonočné obdobie

iPray 5:

Cezročné obdobie 9. - 17. týždeň

iPray 6:

Cezročné obdobie 18. - 26. týždeň

iPray 7:

Cezročné obdobie 27. - 34. týždeň

AKO PRISTUPOVAŤ K MODLITBE

Niekoľko užitočných tipov predtým, ako sa začnete modliť.

→ Môžeme sa modliť?
Teda rozprávať sa s Bohom?

Samozrejme! Boh nás stvoril, aby sme boli jeho priateľmi, a priatelia sa rozprávajú. Na vnútornú modlitbu nepotrebujeme žiadne školenie. Neexistuje žiadna štandardná metóda.

→ Ako máme začať?

Môžete začať úvodnou modlitbou, aby ste sa naladili. Potom sa s ním jednoducho začnite rozprávať. Ako učil svätý Josemaría Escrivá, ide len o to, aby ste začali rozhovor. Radí: „Neviete, ako sa modliť? Postavte sa do Božej prítomnosti a hneď, ako poviete: ,Pane, neviem sa modliť!‘, môžete si byť istí tým, že už ste začali.“

→ Čo máme potom robiť?

Môžete čítať evanjelium a komentáre v iPray. Môžu vám poskytnúť podnet na tému modlitby. Ale pamätajte: najdôležitejšiu časť vašej modlitby v tejto brožúrke nenájdete. Podstatné je to, čo mu hovoríte, a najmä to, čo on hovorí vám.

→ O čom máme hovoriť?

O všetkom! „O ňom, o sebe: o radostiach, smútkoch, úspechoch a neúspechoch, ušľachtilých ambíciách, každodenných starostiach, slabostiach. A o vďakyvzdaniach a prosbách, o láske a zadosťučinení“ (svätý Josemaría).

→ Ako modlitbu ukončiť?

Na konci modlitby môžete požiadať Pannu Máriu o pomoc; mali by ste tiež poďakovať Pánovi za tento dialóg. Ak chcete, môžete skončiť záverečnou modlitbou.

Úvodná a záverečná modlitba
podľa svätého Josemaríu Escrivá

Svätý Josemaría Escrivá (1902 – 1975), zakladateľ Opus Dei, zanechal veriacim dve jednoduché, ale veľmi hlboké modlitby, ktoré odporúčal modliť sa na začiatku a na konci osobného rozjímania či duchovných cvičení. Dodnes sa používajú ako osvedčený spôsob, ako sa sústrediť na Božiu prítomnosť a zveriť mu ovocie modlitby.

Úvodná modlitba

Pane a Bože môj, pevne verím, že si tu prítomný, že ma vidíš a počuješ. S hlbokou úctou sa ti klaniam. Prosím ťa o odpustenie mojich hriechov a o milosť plodného prežitia tohto času modlitby. Nepoškvrnená Matka, svätý Jozef, môj ochranca, môj anjel strážny, orodujte za mňa.

Záverečná modlitba

Ďakujem ti, Bože môj, za dobré predsavzatia, pohnútky a vnuknutia, ktorými si ma obdaril pri tomto rozjímaní. Prosím ťa o pomoc, aby som ich uviedol do života. Nepoškvrnená Matka, svätý Jozef, môj ochranca, môj anjel strážny, orodujte za mňa.

CEZROčné

OBDOBIE

Prvá až ôsma nedeľa
v Cezročnom období

Pondelok 1. týždňa
v Cezročnom období

Evanjelium → Mk 1, 14 − 20

Ježiš prišiel do Galiley a hlásal Božie evanjelium. Hovoril: „Naplnil sa čas a priblížilo sa Božie kráľovstvo. Kajajte sa a verte evanjeliu.“

Keď raz išiel popri Galilejskom mori, videl Šimona a Ondreja, Šimonovho brata, ako spúšťajú sieť do mora; boli totiž rybármi. Ježiš im povedal: „Poďte za mnou a urobím z vás rybárov ľudí.“ Oni hneď zanechali siete a išli za ním.

Ako šiel trochu ďalej, videl Jakuba Zebedejovho a jeho brata Jána – aj oni boli na lodi a opravovali siete – a hneď ich povolal. Oni zanechali svojho otca Zebedeja na lodi s nádenníkmi a išli za ním.

Je ťažké predstaviť si jednoduchší a rýchlejší spôsob, ako opustiť všetko a nasledovať Ježiša: apoštoli mu ani neodpovedali. Jednoducho hneď všetko zanechali: siete, loď, povolanie, príjem, plány, domov; v prípade Jakuba a Jána dokonca aj svojho otca! A opustili všetko, aby nasledovali Ježiša, bez toho, aby ho dobre poznali, bez toho, aby vedeli, kam idú, čo budú robiť, s kým a ako dlho... A to isté čítame aj o ostatných apoštoloch: o svätom Matúšovi (Mt 9, 9) a Natanaelovi (Jn 1, 49). Ich odpoveď bola okamžitá. Neváhali, nepočítali.

Ježiš si nevybral mužov s veľkým talentom, mocou alebo postavením. Spoliehal sa na mužov, ktorí na jeho volanie reagovali hneď. Neboli ako Alexander Veľký, Július Cézar alebo Karol Veľký, ktorých ríše zmizli. Boli to rybári, colníci..., obyčajní ľudia.

Blahoslavený Alvaro del Portillo sa stretol so svätým Josemaríom na jar roku 1935. 7. júla sa stretli druhýkrát. Blahoslavený Alvaro sa zúčastnil na duchovných cvičeniach a na konci požiadal o vstup do Opus Dei. Od tej chvíle až do konca svojho života bol verný svojmu povolaniu. Svätí, ktorí zmenili svet, nenechali Boha čakať. Mladík sa pýtal na svoje povolanie svojho duchovného sprievodcu. Vedel, že svoj život chce odovzdať Bohu, ale premýšľal nad tým, kedy a ako to urobiť. Svätý kňaz mu povedal: „Ak ťa Boh potrebuje zajtra, zavolá ťa zajtra. Ak ťa volá teraz, potrebuje ťa teraz!“

Svätá Mária, Matka najvernejšia,
pomôž mi rýchlo reagovať na všetko,
čo odo mňa Boh žiada.

Utorok 1. týždňa
v Cezročnom období

Evanjelium → Mk 1, 21 − 28

V sobotu vošiel Ježiš v Kafarnaume do synagógy a učil. I žasli nad jeho učením, lebo ich učil ako ten, čo má moc, a nie ako zákonníci.

A práve bol v ich synagóge človek posadnutý nečistým duchom. Ten vykríkol: „Čo ťa do nás, Ježiš Nazaretský? Prišiel si nás zničiť? Viem, kto si: Boží Svätý.“

Ježiš mu prísne rozkázal: „Mlč a vyjdi z neho!“ Nečistý duch ním zalomcoval a s veľkým krikom z neho vyšiel.

Všetci sa čudovali a jeden druhého sa vypytovali: „Čo je to? Nové učenie s mocou! Aj nečistým duchom rozkazuje a poslúchajú ho.“ A chýr o ňom sa hneď rozniesol všade, po celej galilejskej krajine.

„I žasli nad jeho učením,“ hovorí nám dnešné evanjelium. A v Lukášovom evanjeliu čítame: „Všetok ľud na ňom visel“ (19, 48). Ľudia prichádzali z celého kraja, aby Ježiša počúvali a sýtili sa jeho slovom. Viete si predstaviť dav uchvátený jeho učením? To je sila Božieho hlasu. A Boží hlas je dodnes zaznamenaný vo Svätom písme. Origenes, jeden z raných kresťanských spisovateľov, povedal, že „by sme si mali vážiť každé slovo Písma rovnako, ako si vážime každú čiastočku posvätenej hostie“.

Jedného dňa vošiel mladý kňaz do kaplnky a našiel tam malé dievčatko, ako sedí na kňazskom sedese. Pristúpil k nemu a povedal: „Toto nie je miesto pre deti, mala by si zísť dole a posadiť sa do lavice.“ Ona odpovedala: „Ale odtiaľ ho nepočujem!“ Kňaz si z týchto slov zobral ponaučenie: mali by sme mať rovnakú túžbu počúvať Pána, čítať jeho slovo, rozprávať sa s ním. Na to sme boli stvorení. Biblia je ako séria listov, ktoré nám napísal Boh. Po stáročia ich kresťania čítali a ak nevedeli čítať, chodili do kostola, aby počúvali.

Mária, Matka Slova,
nauč ma čítať Písmo tak ako ty;
pomôž mi sýtiť sa slovom tvojho Syna.
Toto je dobré novoročné predsavzatie:
čítať evanjeliá každý deň.
Jedna kapitola denne
udrží diabla v dostatočnej vzdialenosti.

Streda 1. týždňa
v Cezročnom období

Evanjelium → Mk 1, 29 − 39

A celé mesto sa zhromaždilo pri dverách.

I uzdravil mnohých, ktorých trápili rozličné neduhy, a vyhnal mnoho zlých duchov a nedovolil im hovoriť, lebo ho poznali.

Včasráno, hneď na úsvite, vstal a vyšiel von. Utiahol sa na pusté miesto a tam sa modlil. Šimon a tí, čo boli s ním, pobrali sa za ním.
Keď ho našli, povedali mu: „Všetci ťa hľadajú.“

„Všetci ťa hľadajú!“ Všetci hľadajú šťastie, hľadajú pravdu, hľadajú krásu... Ale ak je to tak, prečo ich mnoho duší nenájde? Pretože niektorí hľadajú na nesprávnych miestach. C. S. Lewis hovorí, že „takmer všetko, čo nazývame ľudskou históriou, je dlhý strašný príbeh človeka, ktorý sa usiluje nájsť niečo iné než Boha, čo by ho urobilo šťastným“. No je pravdou, že neexistuje nič iné, čo by mohlo naplniť ľudské srdcia šťastím. Jedine on.

Len čo sa začneme usilovať hľadať ho, on príde za nami ako otec márnotratného syna. A. J. Cronin, slávny spisovateľ a lekár, rozprával o svojom obrátení. Niekoľko dní strávil na oslavách s priateľmi v Ríme. Jedného dňa sa vybral na prechádzku a stratil sa. Vošiel do kaplnky, aby sa spýtal na cestu. Kaplnka pripomínala tradíciu stretnutia Ježiša so svätým Petrom. Keď Nero zabíjal kresťanov, Petrovi učeníci ho nabádali, aby utiekol. Vtom sa mu zjavil Ježiš a keď sa ho Peter spýtal: „Quo vadis, Domine?“ [Kam ideš, Pane?], Ježiš odpovedal: „Idem do Ríma, aby som bol znovu ukrižovaný.“ Peter pochopil, že sa musí vrátiť do Ríma. Tam aj zomrel, ukrižovaný dole hlavou. Cronin vysvetľuje: „Zdalo sa mi, že počujem jemný šepot z minulých storočí, ktorý sa ma pýta: Quo vadis?“ V tom čase prežíval prázdnotu a smútok a podobne ako svätý Augustín sa pýtal, prečo nie je šťastný. A odpoveď našiel tam, pred sebou, vo svätostánku.

Mária, všetci podvedome túžia nájsť
tvojho Syna. Pomôž mi, aby som svojou modlitbou a apoštolátom povzbudzoval ostatných, aby sa vo svojom hľadaní nevzdávali, lebo každý, kto hľadá, nájde.

Koniec ukážky